TRANSPORDIAMET

Valge 4

11413 Tallinn

LEISI OSAVALLAKOGU

Kooli 12

Leisi alevik

94202 Saaremaa vald 21. veebruar 2024

Riigile kuuluvate teede tolmuvabaks ehitamine

Austatud Transpordiameti peadirektor hr Priit Sauk

Leisi osavallakogu koosoleku protokolli nr 1/15.01.2024 (Saaremaa valla dokumendiregistris 23. jaanuar 2024 nr 1-8/5) päevakorrapunkti nr 3 „Leisi teede investeeringute kava 2024“ arutelul tõstatati järjekordselt Asuka-Järise tee (nr 21126, pikkus 9051m) mustkatte alla viimise vajadus. Sarnaselt eelnimetatuga on väga palju aastaid olnud probleemiks ka Pärsama-Tutku tee (nr 21161, pikkus 2951m) tolmuvabaks ehitamine.

Mõlemat teed kasutavad Saaremaa põhjaosas asuva osavalla elanikud, et muuta teekond Kuressaarde oluliselt lühemaks. Paljud sõidavad neid teid mööda igapäevaselt Kuressaarde tööle. Asuka-Järise tee kaudu on näiteks Metsküla elanike tee lühem kui Leisi kaudu sõites. Probleemi on väga tõsiselt püstitanud Pärsama elanikud ja Pöitse küla maksumaksjad - nemad peavad igapäevaselt mitu korda sõitma mööda sõidukeid lõhkuval porisel auklikul maanteel.

Sõidukite loendused ei näita nende teede tegelikku kasutajate arvu, sest tihti valitakse oma auto hoidmiseks mustkattega kaetud pikem tee. Igapäevaste pikemate sõitudega saastatakse samas rohkem keskkonda ja avaldatakse negatiivsemat mõju keskkonnale.

Arvestades, et tegemist on riigile kuuluvate teedega, pöördume Teie poole palvega leida võimalused Asuka-Järise tee ja Pärsama-Tutku tee tolmuvabaks muutmiseks. Oleme veendunud, et Saaremaa põhjaosa transpordiühendused vajavad hädasti kaasaja nõuetele vastavaks muutmist ning loodame, et nende teeinfrastruktuuri parendamise projektid viiakse ellu esimesel võimalusel.

Öeldakse, et lootus sureb viimasena ja seetõttu loodame, et Saaremaa põhjaosa olulised transpordiühendused ehitatakse kaasaja nõuetele vastavaks vähemalt käesoleval kümnendil.

Lugupidamisega

Kersti Lehtmaa

*/allkirjastatud digitaalselt/*

Leisi osavallakogu esimees

Tel 5300 4424

kersti.lehtmaa@mail.ee